MT Il-Ġurnal Uffiċjali tal-Unjoni Ewropea C 263/16

NOTIFIKA TAL-APPLIKAZZJONI GĦAL-LIĊENZJA TAL-IPPROSPETTAR GĦAŻ-ŻEJT U L-GASS BID-DENOMINAZZJONI SCICLI

IR-REPUBBLIKA TAL-ITALJA – IR-REĠJUN TA’ SQALLIJA

IL-MINISTERU REĠJONALI TAL-INDUSTRIJA – ID-DIPARTIMENT REĠJONALI TAL-INDUSTRIJA U TAL-MINJIERI

UFFIĊĊJU REĠJONALI GĦALL-IDROKARBURI U L-ENERĠIJA ĠEOTERMALI (U.R.I.G.)

2009/C 263/06

Il-kumpanija Irmino s.r.l. – li l-uffiċċju rreġistrat tagħha jinsab Palermo (PA), via Principe di Villafranca 50 (cap 90141) – irreġistrata mal-Kamra tal-Kummerċ ta’ Palermo (Nru tal-VAT 03922140821; REA Nru 160160), applikat fit-22 ta’ Mejju 2009 lill-Ministeru Reġjonali għall-Industrija, l-awtorità kompetenti għall-għoti tad-drittijiet minerarji fir-Reġjun ta' Sqallija, li jinsab via Ugo La Malfa 87/89, 90146 Palermo, u skont il-liġi reġjonali ta’ Sqallija Nru 14 tat-3 ta’ Lulju 2000 li tittrasponi u timplimenta d-Direttiva Nru 94/22/KE għal liċenzja tal-esplorazzjoni għaż-żejt u l-gass (magħrufa b'mod ġenerali bħala “Scicli”) f'żona ta' 9 600 ha (96 km) li tinsab kollha kemm hi fil-muniċipalità ta' Scicli fil-provinċja ta’ Ragusa fix-Xlokk ta’ Sqallija. Fil-Punent, din iż-żona qiegħda f’konfini mal-konċessjoni ta’ Irminio, proprjetà ta’ Irminio s.r.l. (li hija għalkollox ikkontrollata minn Sviluppo Risorse Naturali s.r.l.), fin-Nofsinhar maż-żona tal-baħar “d355C.R.-SR”, li għalih qed tinħareġ liċenzja għal Sviluppo Risorse Naturali s.r.l., u f’direzzjonijiet oħra ma’ territorji bla liċenzja.

Il-perimetru taż-żona li għaliha qed tintalab liċenzja hija poligonu irregolari b’sitt naħat b’linji kontinwi bejn il-punti “A”, “B”, “C”, “D”, “E” u “F”, ħlief għal-linja li timxi max-xatt mill-punti “D” u “E”. In-naħa “AF” qiegħda f’konfini man-naħa tal-Lvant tal-konċessjoni Irminio.

Il-punti ta’ hawn fuq huma kif ġej:

Il-punt A qiegħed fil-Majjistral taż-żona IGMI Nru 276-II-NO “Scicli”, fil-muniċipalità ta’ Scicli fid-distrett ta’ Mangiagesso. B’mod iktar preċiż, il-punt A jinsab 7 km ’il bogħod fuq it-triq provinċjali SP94. Din it-triq iddur lejn it-Tramuntana fit-triq prinċipali SS 194 Modica-Ragusa qrib Modica, u tintemm fin-Nofsinhar ġewwa Scicli.

Il-punt B qiegħed ukoll fil-Majjistral taż-żona IGMI Nru 276-II-NO “Scicli”, fil-muniċipalità ta’ Scicli, fid-distrett ta’ Milocca. B’mod iktar preċiż, il-punt B jinsab 6 km ’il bogħod fuq it-triq provinċjali SP54, li tieħdok minn Modica għal Scicli.

Il-punt C qiegħed fil-parti ċentrali taż-żona IGMI Nru 276-II-NO “Scicli”, fil-muniċipalità ta’ Scicli fid-distrett ta’ Fami Giurgia. Jinsab qrib grupp ta’ bini u rziezet immarkati fuq il-mapep bħala “C.Nuova”. B’mod iktar preċiż, il-punt C jinsab fir-rokna l-iktar fit-Tramuntana tal-bini li jinsab l-iktar fit-Tramuntana fuq in-naħa tal-Lvant tat-triq. L-aċċess għal dan il-punt jintlaħaq permezz ta’ triq maqlugħa fid-direzzjoni Tramuntana-Nofsinhar li minnha tgħaddi t-triq provinċjali SP122.

Il-punt D qiegħed fil-parti ċentrali taż-żona IGMI Nru 276-II-SO “Scicli”, fil-muniċipalità ta’ Scicli fid-distrett ta’ Pisciotto, bejn wieħed u ieħor 120 m mill-kosta. B’mod iktar preċiż, il-punt D jinsab fuq fanal tal-port (immarkat fuq il-mapep) qrib il-fdalijiet ta’ Fornace Penna. Il-punt D ikompli sejjer sal-kosta matul is-segment virtwali li jgħaqqad il-punti D u E.

Il-punt E qiegħed fil-parti ċentrali tan-Nofsinhar taż-żona IGMI Nru 276-II-NE “Donnalucata”, fil-muniċipalità ta’ Scicli, madwar 1,5 km fil-Grieg il-Lvant tar-raħal ta’ Donnalucata u madwar 30 m mill-kosta. B’mod iktar preċiż, il-punt E jinsab fis-salib it-toroq (immarkat T) ta’ Via Cernia u Viale della Repubblica. Il-punt E ikompli sejjer sal-kosta matul is-segment virtwali li jgħaqqad il-punti D u E.

Il-Punt F qiegħed fil-parti ċentrali tan-Nofsinhar taż-żona IGMI Nru 276-III-NE “Donnalucata”, fil-muniċipalità ta’ Scicli fid-distrett ta’ Dammusi. B’mod iktar preċiż, il-punt F qiegħed fir-rokna l-iktar fin-Nofsinhar tal-bini rurali, li ma tidhirx fil-mapep ta' referenza użati hawnhekk, u li tista’ tintlaħaq permezz tat-triq provinċjali SP89 sas-salib it-toroq ma’ Via Cernia u billi wieħed isegwi t-triq li tagħti għad-distrett ta’ Dammusi fid-direzzjoni Tramuntana għal madwar 500 m.

Koordinati ġeografiċi

Punt Latitudni N Lonġitudni E (M. Mario) A 36°49′44,59″ 2°15′14,23″ B 36°49′00,00″ 2°15′51,35″ C 36°47′12,97″ 2°18′46,77″ D 36°42′42,56″ 2°18′20,84″ E 36°45′55,13″ 2°10′18,81″ F 36°46′32,83″ 2°10′35,59″

Il-partijiet interessati jistgħu jressqu applikazzjoni għal-liċenzja għall-istess żona fi żmien disgħin jum mid-data tal-pubblikazzjoni ta' din in-notifika f’Il-Ġurnal Uffiċjali tal-Unjoni Ewropea; l-applikazzjonijiet li jaslu wara dak iż-żmien ma jintlaqgħux. Id-Digriet li jagħti l-liċenzja għall-esplorazzjoni se jinħareġ fi żmien sitt xhur mid-data tal-għeluq għat-tressiq tal-applikazzjonijiet kompetittivi. Skont l-Artikolu 5(1) tad-Direttiva 94/22/KE, qed jiġi nnotifikat ukoll li l-kriterji li fuqhom jinħarġu l-liċenzji għall-prospettar, għall-esplorazzjoni u għall-produzzjoni diġà ġew ippubblikati f’Il-Ġurnal Uffiċjali tal-Unjoni Ewropea C 396 tad-19 ta’ Diċembru 1998, b’referenza għad-Digriet Leġiżlattiv tal-President tar-Repubblika Nru 625 tal-25 ta’ Novembru 1996 (ippubblikat fil-Gazzetta Uffiċjali tar-Repubblika Taljana Nru 293 tal-14 ta’ Diċembru 1996) li jittrasponi u jimplimenta d-Direttiva msemmija hawn fuq fil-liġi Taljana, u ġew speċifikati fil-Liġi Reġjonali ta’ Sqallija Nru 14 tat-3 ta’ Lulju 2000 (ippubblikata fil-Gazzetta Uffiċjali tar-Reġjun ta’ Sqallija Nru 32 tas-7 ta’ Lulju 2000).

Il-kundizzjonijiet u r-rekwiżiti li jirrigwardaw il-prestazzjoni jew it-twaqqif tal-attivitajiet huma stabbiliti fil-Liġi Reġjonali ta’ Sqallija Nru 14 tat-3 ta’ Lulju 2000 imsemmija hawn fuq u fl-Ispeċifikazzjonijiet tal-Istandards maħruġa mid-Digriet Nru 91 tat-30 ta’ Ottubru 2003 u d-Digriet Nru 88 tal-20 ta’ Ottubru 2004 tal-Ministru Reġjonali għall-Industrija u ppubblikat fil-Gazzetta Uffiċjali tar-Reġjun ta’ Sqallija Parti I, Nru 49 tal-14 ta’ Novembru 2003 u Parti II, Nru 46 tal-5 ta’ Novembru 2004 rispettivament.

Id-dokumenti tal-applikazzjoni tressqu fl-Uffiċċju Reġjonali għall-Idrokarburi u l-Enerġija Ġeotermali tad-Dipartiment Reġjonli tal-Industrija u tal-Minjieri, Via Ugo La Malfa 101, 90146 Palermo PA, ITALIA, fejn jistgħu jiġu kkonsultati minn kwalunkwe parti interessata.